Yudafɔ ahandɛ ánɩ́ bʋbʋ Yerusalem bɔwa Bulu igyi ahapʋ pʋ́ Lewifɔ Yohane wa bɛɛ bʋyɛfɩtɛ mʋ bɛɛ,
ma ogyi?
Yohane mesi asʋansʋ ŋain amʋ́.
Ɔlɛlɛ bla amʋ́ ɔbɛɛ,
“Megyi mɩgyi Kristo,
(ɔha amʋʋ Bulu lada mʋ ofuli amʋ).”
Bɛfɩtɛ mʋ bɛɛ,
“Mʋmʋ fʋgyi ma?
Fʋgyi Elia?”
Ɔlɛlɛ mʋ́ ɔnɔ ɔbɛɛ,
“Megyi mɩgyi Elia.”
Bɛtra fɩtɛ mʋ bɛɛ,
“Fʋgyi Bulu ɔnɔsʋ ɔtɔɩpʋ amʋʋ ɔbɛ́ba amʋ?”
Ɔlɛlɛ mʋ́ ɔnɔ ɔbɛɛ,
“O-o.”
Mʋʋ bɛfɩtɛ mʋ bɛɛ,
“Ma fʋhɩɛ fʋgyi?
Bla anɩ,
mɛnɩ abɛ́yɛbla aha amʋʋ bɔwa anɩ amʋ.
Nkalɩ fʋdɛblɩ tsu fʋ onuto ɩwɩ?”
Yohane lɔpʋ asʋn ánɩ́ Bulu ɔnɔsʋ ɔtɔɩpʋ Yesaia lɛblɩ tswɩ lɛ mʋ́ ɔnɔ ɔbɛɛ,
“Mɩgyi ɔha amʋʋ ɔdɛkplʋn dimbisʋ ɔbɛɛ,
‘Mlɩtswii anɩ Wie ɩkpa amʋ ha mʋ’ amʋ nɩ.”
Ɩnʋ Farisifɔ akʋá bɔwa Yohane wa ɛ bɛfɩtɛ mʋ bɛɛ,
“Nɩ megyi fʋgyi Kristo amʋ,
megyi fʋgyi Elia ntɛ Bulu Ɔnɔsʋ Ɔtɔɩpʋ amʋʋ ɔbɛ́ba amʋ ɛ a,
ntogyi sʋ fʋdɛ aha asu bɔ?”
Yohane lɛlɛ mʋ́ ɔnɔ ɔbɛɛ,
“Ntsu ndɛpʋbɔ aha asu,
tamɛ ɔha ɔkʋ bʋ mlɩtɔ nfɩ,
mlɩmeyin mʋ.
Mʋgyi ɔha ánɩ́ obuo mɩ ɔba nɩ.
Mmɔfʋn ánɩ́ nɛ́sankɩ mʋ ntʋkʋta ɔfɛ kpan.”
Asʋn anfɩ fɛ́ɛ́ lɛba Yordan ntsu ɔbɩn Betania wulutɔ.
Ɩnʋ Yohane letsia bɔ aha asu nɩ.
Ɔyɩkɛhɛ a,
Yohane lowun ánɩ́ Yesu na ɔba mʋ wa.
Mʋʋ ɔlɛbla aha amʋ ɔbɛɛ,
“Mlɩkɩ,
Bulu Okufabi amʋ ɔba a.
Mʋsʋ Bulu tɔtsʋn si ɔyɩtɔ aha lakpan kie amʋ́ nɩ!
Mʋ ɩwɩ asʋn nɛblɩ mbɛɛ,
‘Ɔkʋ buo mɩ ɔba.
Ɔdʋn mɩ,
tsufɛ ɔbʋ ɩnʋ asa bɔkwɩɩ mɩ’ nɩ.
Mɩ onuto mmeyin mʋ,
tamɛ nɛba ndɛ aha asu bɔ,
mɛnɩ Israelfɔ bɛ́bɩ ɔha ánɩ́ ogyi.”
Yohane lɛblɩ ɔbɛɛ,
“Nowun Ɔŋɛ Wankɩhɛ amʋ lɛkplɩ tsu ɔsʋsʋ fɛ abrɔdʋma bogyonka mʋsʋ.
Mɩ onuto mmeyin mʋ,
tamɛ Bulu lɔwa mɩ ɔbɛɛ mba bɔpʋ ntsu bɔ aha asu.
Mʋlɛbla mɩ ɔbɛɛ,
‘Ɔha amʋʋ fówun Ɔŋɛ Wankɩhɛ amʋ ɔbɛ́kplɩ tsu ɔsʋsʋ bogyonka mʋsʋ amʋ ɔbɔ́pʋ Ɔŋɛ Wankɩhɛ amʋ bɔ aha asu nɩ.’
Nawun ánɩ́ ɩlaba mʋ́tɔ.
Mʋ́ sʋ ndɛ mʋ ɩwɩ adansɩɛ gyi mbɛɛ,
mʋgyi Bulu mʋ Bi amʋ nɩ.”